Светски шампионат Формуле 1 1994. године је био 45. по реду шампионат у Формули 1 који је организовала Светска аутомобилска организација (ФИА). Шампионат је почео 27. марта 1994, а завршио се 13. новембра 1994. након 16 трка. Овај шампионат Формуле 1 је остао упамћен као један од најтрагичнијих и најконтроверзнијих спортских догађаја у историји. Све до краја шампионата водила се неизвесна трка за најбољег возача, али је на крају Немац Михаел Шумахер освојио шампионат са само једним бодом предности испред Британца Дејмона Хила. Међутим, Шумахерову титулу у сенку су бациле трагичне смрти троструког светског шампиона, Бразилца Аиртона Сене и аустријског возача Роланда Раценбергера, дебитанта у Формули 1, које су се догодиле за време тркачког викенда који је представљао Велику награду Сан Марина 1994. године.